Rundkørslen ved Esbjergmotorvejen og Tjæreborgvej er spærret, efter en lastbil med skinker er væltet

2200 svingende skinker fik lørdag formiddag en lastbil til at vælte i en rundkørsel i Esbjerg.

Nu er rundkørslen spærret, mens skinkerne bliver flyttet. En oprydningsaktion, der ifølge Syd- og Sønderjyllands Politi kommer til at tage flere timer.

Føreren af lastbilen, en 58-årig mand, er kørt på hospitalet til observation.

Uheldet er sket ved E45 i rundkørslen ved Tjæreborgvej og Esbjergmotorvejen. Den væltede lastbil spærrer rundkørslen, men man kan dog køre uden om rundkørslen ad svingbanerne. Desuden kan der køres fra motorvejen mod Esbjerg og fra Esbjerg mod Ribe.

Ifølge Syd- og Sønderjyllands Politi trækker oprydningsarbejdet ud til at vare det meste af dagen. Dels fordi der er gået hul på lastbilens dieseltank, og dels fordi lasten - 2200 skinker - skal flyttes med håndkraft.

Vagtchefen ved Syd- og Sønderjyllands Politi fortæller, at skinkerelaterede lastbiluheld sker med jævne mellemrum.

- Vi ser desværre ret ofte, at lastbiler med skinker vælter i rundkørslerne. Når lastbilen kører rundt i rundkørslen, begynder skinkerne at svinge, og så kan lastbilen vælte, hvis der kommer for meget vægt i den ene side, forklarer Ole Aamann til Ekstra Bladet.

- Jeg kører tit selv i de rundkørsler, og man kan tydeligt se, om det er en tom lastbil, eller en lastbil fyldt med skinker, der kører, siger han.

Vejdirektoratet oplyser, at vejen tidligst bliver åbnet klokken 19.